## Pravilnik o uvjetima koje moraju udovoljavati odmorišta za životinje

### NN 37/2008 (31.3.2008.), Pravilnik o uvjetima koje moraju udovoljavati odmorišta za životinje

# MINISTARSTVO POLJOPRIVREDE, RIBARSTVA I RURALNOG RAZVOJA

**1232**

Na temelju članka 16. Zakona o zaštiti životinja (»Narodne
novine«, broj 135/06) ministar poljoprivrede, ribarstva i ruralnog razvoja
donosi

## PRAVILNIK

### O UVJETIMA KOJIMA MORAJU UDOVOLJAVATI ODMORIŠTA ZA ŽIVOTINJE1

Članak 1.

1) Ovaj se Pravilnik primjenjuje na odmorišta na kojima u
trajanju od najmanje 12 sati ili dulje borave životinje u skladu s Dodatkom I.
Poglavljem V. Odjeljkom 1. točkom 5. ili točkom 7. podtočkom b) Pravilnika o
zaštiti životinja tijekom prijevoza i s prijevozom povezanih postupaka (»Narodne
novine«, broj 7/07)2.
2) Odmorišta iz stavka 1. ovoga članka moraju udovoljavati uvjetima propisanim
ovim Pravilnikom.

Članak 2.

Za potrebe ovoga Pravilnika, prema potrebi, koriste se
pojmovi iz članka 2. Pravilnika o veterinarsko-zdravstvenim uvjetima za
stavljanje u promet goveda i svinja (»Narodne novine«, broj 69/06)3,
članka 2. posebnog propisa kojim se propisuju veterinarske i zootehničke
kontrole koje se primjenjuju u unutarnjem prometu za žive životinje i proizvode4,
članka 2. Pravilnika o načinu obavljanja veterinarsko-zdravstvenog pregleda i
kontrola živih životinja u prometu preko granice Republike Hrvatske (»Narodne
novine«, broj 147/04)5 i članka 2. Pravilnika o zaštiti životinja
tijekom prijevoza i s prijevozom povezanih postupaka6.

Članak 3.

1) Svako odmorište za životinje (u daljnjem tekstu:
odmorište) mora prije početka rada biti odobreno od Uprave za veterinarstvo (u
daljnjem tekstu: Uprava) te mu mora biti dodijeljen broj odobrenja. Ovo se
odobrenje može ograničiti na pojedine vrste ili određene kategorije životinja i
njihov zdravstveni status.
2) Uprava obaviještava Europsku komisiju o:
– popisu odobrenih odmorišta i svim promjenama,
– detaljima načina primjene odredaba članka 4. stavka 2. ovoga Pravilnika,
osobito o razdoblju korištenja kao odmorišta odobrenih objekata i prostora te
njihovoj dvostrukoj namjeni.
3) Odmorišta se stavljaju na popis iz stavka 2. alineje prve ovoga članka jedino
nakon pregleda kojim se utvrđuje udovoljavanje propisanim uvjetima i nakon
odobravanja. Za potrebe odobravanja odmorišta iz stavka 1. ovoga članka Uprava
mora osigurati da odmorište udovoljava uvjetima iz Dodatka ovoga Pravilnika.
Osim uvjeta iz Dodatka ovoga Pravilnika odmorišta moraju:
(a) biti smještena na području na kojem nisu određene zabrane ili ograničenja u
skladu s važećim propisima;
(b) biti pod nadzorom službenog veterinara koji, inter alia, mora osigurati
postupanje u skladu s odredbama ovoga Pravilnika;
(c) raditi u skladu sa svim propisima koji se odnose na zdravlje životinja,
premještanje životinja i njihovu zaštitu tijekom klanja;
(d) biti pod redovnim nadzorom, najmanje dva puta godišnje, kako bi se utvrdilo
da i dalje udovoljavaju propisanim uvjetima na temelju kojih su odobrena.
4) U slučaju postupanja protivno odredbama ovoga Pravilnika, a osobito protivno
odredbama koje se odnose na zdravlje ili dobrobit životinja, Uprava može
privremeno zabraniti korištenje odmorišta. U slučaju privremene zabrane
korištenja odmorišta:
– Uprava obaviještava Europsku komisiju i druge zemlje članice o zabrani i
razlozima zabrane,
– zabrana se može ukinuti jedino nakon obaviještavanja Europske komisije i
drugih zemalja članica o razlozima za ukidanje.

Članak 4.

1) Odmorišta se koriste isključivo za prihvat, hranjenje,
pojenje, odmor, smještaj, brigu o životinjama i otpremanje životinja koje preko
njih prolaze.
2) Iznimno od stavka 1. ovoga članka, kao odmorišta mogu se odobriti svi
prostori sabirnih centara koji ispunjavaju uvjete definirane člankom 2. točkom
(o) Pravilnika o veterinarsko-zdravstvenim uvjetima za stavljanje u promet
goveda i svinja7 i posebnim propisom kojim se propisuju zdravstveni
uvjeti za stavljanje u promet ovaca i koza8 pod uvjetom da
udovoljavaju odredbama stavka 3. ovoga članka i točki 4. Dijelu A Dodatka ovoga
Pravilnika tijekom čitavog razdoblja korištenja navedenih prostora kao
odmorišta.
3) Životinje mogu istovremeno biti prisutne na odmorištu jedino:
(a) ako su istog zdravstvenog statusa potvrđenog certifikatom, uključujući kada
je to odgovarajuće, sva dodatna jamstva dana u skladu s važećim propisima; i
(b) ako je njihov zdravstveni status je potvrđen certifikatom:
– bilo prema zahtjevima koji se primjenjuju na kategorije životinja pojedinih
vrsta u skladu s Dodatkom A posebnog propisa kojim se propisuju veterinarske i
zootehničke kontrole koje se primjenjuju u unutarnjem prometu za žive životinje
i proizvode9. Kada na drugi način nije osiguran odgovarajući
zdravstveni status životinja, dodatnim certifikatima jamči se da su životinje
boravile tijekom najmanje 21-og dana na istom gospodarstvu, ili od rođenja na
gospodarstvu podrijetla ako su životinje mlađe od 21-og dana, prije nego su
otpremljene s navedenog gospodarstva i to bilo izravno ili prolazeći preko samo
jednog odobrenog sabirnog centra, i u slučaju ovaca i koza udovoljavaju
zahtjevima određenim posebnim propisom kojim se propisuju zdravstveni uvjeti za
stavljanje u promet ovaca i koza10, ili
– u slučaju goveda i svinja namijenjenih izvozu u zemlje koje nisu članice
Europske unije, Uprava osigura da svaku pošiljku životinja prati certifikat u
skladu s člankom 2. stavkom 1. posebnog propisa kojim se propisuju detaljna
pravila koja se primjenjuju u unutarnjem prometu za pojedine žive životinje i
proizvode11;
(c) pripadaju kategoriji životinja za koju je odmorište odobreno.
4) Službeni veterinar na mjestu polaska mora obavijestiti o kretanju životinja
koje prolaze preko odmorišta pomoću sustava za razmjenu informacija iz članka
20. posebnog propisa kojim se propisuju veterinarske i zootehničke kontrole koje
se primjenjuju u unutarnjem prometu za žive životinje i proizvode12.

Članak 5.

Posjednik ili bilo koja fizička ili pravna osoba koja vodi
odmorište za životinje i odgovorna je za postupanje u skladu s odredbama ovoga
Pravilnika mora:
(a) primiti jedino one životinje za koje je izdana svjedodžba o zdravstvenom
stanju i mjestu podrijetla životinje (u daljnjem tekstu: svjedodžba) ili
certifikat, ili koje su identificirane u skladu s važećim propisima, posebno u
odnosu na odredbe iz članka 3. stavka 4. ovoga Pravilnika. U ovu svrhu
posjednik, ili fizička ili pravna osoba provjerava ili daje provjeriti
zdravstvene ili druge prateće dokumente za pojedine vrste ili kategorije
životinja i nasumce provjerava ili daje provjeriti identifikacijske oznake na
životinjama;
(b) osigurati da životinje koje borave na odmorištu budu u pravo vrijeme
nahranjene i napojene u skladu s potrebama pojedine vrste i u tu svrhu osigurati
odgovarajuće količine hrane i tekućine;
(c) brinuti za životinje koje borave na odmorištu i, kada je to nužno, poduzeti
sve potrebne mjere kako bi se osigurala njihova dobrobit i udovoljavanje
veterinarsko-zdravstvenim uvjetima;
(d) pozvati veterinara ako je potrebno:
– kako bi se životinjama koje obole ili su ozlijeđene osigurao prikladno
liječenje dok su pod njegovom odgovornošću, i
– kako bi, kada je nužno, takve životinje dao zaklati ili usmrtiti u skladu s
Pravilnikom o zaštiti životinja pri klanju ili usmrćivanju (»Narodne novine«,
broj 116/05)13;
(e) koristiti osoblje koje posjeduje odgovarajuće sposobnosti, znanje i
stručnost te koje je u tu svrhu prošlo posebnu obuku ili unutar objekta ili
preko tijela ovlaštenog za provođenje obuke ili posjeduje jednako vrijedno
praktično iskustvo koje ih kvalificira za rukovanje i, ako je potrebno, za
primjenu prikladne skrbi o životinjama na odmorištu;
(f) poduzeti potrebne mjere kako bi osigurao da svi koji na odmorištu rade sa
životinjama postupaju u skladu s propisima o dobrobiti životinja;
(g) dostaviti Upravi, unutar jednog radnog dana nakon odlaska pošiljke
životinja, obavijest o podacima iz točke 7. Dijela C Dodatka ovoga Pravilnika,
voditi evidenciju ili bazu podataka o navedenim informacijama, pohraniti ih, te
staviti na raspolaganje Upravi najmanje za posljednje tri godine.
(h) što je prije moguće obavijestiti Upravu o postupanjima protivno propisanim
odredbama.

Članak 6.

Prije nego što životinje napuste odmorište, službeni
veterinar ili drugi veterinar kojega za to ovlasti Uprava mora u planu puta iz
Dodatka II. Pravilnika o zaštiti životinja tijekom prijevoza i s prijevozom
povezanih postupaka14 potvrditi da su životinje sposobne nastaviti
putovanje. Sve troškove nastale kao rezultat veterinarskog pregleda snosi
prijevoznik.

Članak 7.

1) U slučaju postupanja protivno odredbama ovoga Pravilnika
primjenjuju se odredbe članka 26. Pravilnika o zaštiti životinja tijekom
prijevoza i s prijevozom povezanih postupaka15 i poduzimaju sve
potrebne mjere radi uklanjanja utvrđenih nepravilnosti.
2) Uprava bez odgode obavještava Europsku komisiju o odredbama iz stavka 1.
ovoga članka i o svim izmjenama i dopunama koje utječu na njih.

Članak 8.

Dodatak je tiskan u prilogu ovoga Pravilnika i njegov je sastavni dio.

Članak 9.

Do imenovanja službenih veterinara u skladu s odredbama
Zakona o veterinarstvu poslove službenih veterinara iz ovoga Pravilnika
obavljaju ovlašteni veterinari.

Članak 10.

Propisi kojim se utvrđuju:
– veterinarske i zootehničke kontrole koje se primjenjuju u unutarnjem prometu
za žive životinje i proizvode iz članka 2., članka 4. stavka 3. točke (b)
alineje prve i stavka 4. ovoga Pravilnika bit će donesen do 31. prosinca 2008.
godine,
– zdravstveni uvjeti za stavljanje u promet ovaca i koza iz članka 4. stavka 2.
i stavka 3. točke (b) alineje prve ovoga Pravilnika bit će donesen do 30. lipnja
2009. godine,
– detaljna pravila za pojedine žive životinje i proizvode iz članka 4. stavka 3.
točke (b) alineje druge ovoga Pravilnika bit će donesen do 31. prosinca 2008.
godine.

Članak 11.

(1) Ovaj Pravilnik stupa na snagu osmoga dana od dana objave
u »Narodnim novinama«.
(2) Iznimno od stavka 1. ovoga članka odredbe članka 3. stavaka 2. i 4. alineje
prve i druge i članka 7. stavka 2. ovoga Pravilnika stupaju na snagu danom
pristupanja Republike Hrvatske u članstvo Europske unije.
(3) Odredbe ovoga Pravilnika u dijelu u kojem se odnose na propise iz članka 10.
ovoga Pravilnika stupaju na snagu danom stupanja na snagu navedenih propisa.

Klasa: 011-02/08-01/16
Urbroj: 525-1-08-1
Zagreb, 21. ožujka 2008.

Ministar
**mr. sc. Božidar Pankretić**, v. r.

DODATAK

UVJETI KOJIMA MORAJU UDOVOLJITI ODMORIŠTA

A. ZDRAVSTVENE I HIGIJENSKE MJERE

1. Svako odmorište mora biti:
(a) smješteno, projektirano, konstruirano i njime se mora upravljati na način
koji osigurava dostatnu biosigurnost koja će spriječiti širenje opasnih zaraznih
bolesti na druga gospodarstva te među uzastopnim pošiljkama životinja koje
prolaze kroz navedene objekte;
(b) konstruirano, opremljeno i njime se mora upravljati tako da se osigura
čišćenje i dezinfekcija. Pranje kamiona mora biti osigurano na licu mjesta.
Prostori za pranje kamiona moraju funkcionirati u svim vremenskim uvjetima;
(c) očišćeno i dezinficirano prije i poslije svakog korištenja, u skladu s
zahtijevima službenog veterinara.
2. Osoblje i oprema koji dolaze u dodir sa životinjama koje su smještene na
odmorištima moraju biti namijenjeni isključivo tim objektima, osim ako su
objekti bili očišćeni i dezinficirani nakon dodira sa životinjama ili njihovim
fekalijama ili urinom. Posebno, osoba odgovorna za odmorište mora osigurati
čistu opremu i zaštitnu odjeću koja se čuva isključivo za bilo koju osobu koja
ulazi na odmorište, te prikladnu opreme za čišćenje i dezinfekciju navedenih
objekata i opreme.
3. Stelja se mora ukloniti kad se pošiljka životinja otpremi iz ograđenog dijela
objekta, i zamjenjuje se svježom steljom nakon postupka čišćenja i dezinfekcije
obavljenih u skladu s točkom 1. podtočkom (c) ovoga Dijela.
4. Životinjski ostaci, fekalije i urin ne smiju se sakupljati iz prostorija dok
se ne obavi odgovarajuća obrada kako bi se izbjeglo širenje bolesti životinja.
5. Između dvije uzastopne pošiljke životinja mora se primijeniti odgovarajuća
stanka u radu objekta i, ako je odgovarajuće, te se stanke prilagođavaju ovisno
o tome dolaze li životinje iz slične regije, zone ili prostora. Odmorišta moraju
se potpuno isprazniti za vrijeme od najmanje 24 sata nakon, najdulje, 6-dnevnog
korištenja i nakon što se obavi postupak čišćenja i dezinfekcije te prije
dopreme bilo koje sljedeće pošiljke.
6. Prije prihvata životinja, odmorišta moraju:
(a) započeti s postupkom čišćenja i dezinfekcije u roku od 24 sata nakon što sve
životinje koje su prethodno tu boravile u skladu s odredbama članka 4. stavka 3.
ovoga Pravilnika napuste odmorište;
(b) biti slobodna od svih životinja dok se ne završi postupak čišćenja i
dezinfekcije na način koji odredi službeni veterinar.

B. KONSTRUKCIJA I OBJEKTI

1. Uz Dodatak I. Poglavlje II. i III. Pravilnika o zaštiti
životinja tijekom prijevoza i s prijevozom povezanih postupaka16 koji se odnosi
na opremu za utovar i istovar životinja, svako odmorište mora imati na
raspolaganju odgovarajuću opremu i prostore za utovar i istovar životinja iz
prijevoznoga sredstva. Takva oprema i prostori moraju imati pod koji se ne
skliže i, ako je to potrebno, postranu zaštitu. Mostovi, rampe i prolazi moraju
biti opremljeni postranim štitnicima, ogradom ili nekim drugim sredstvom zaštite
da se spriječi ispadanje životinja. Rampe za utovar i istovar moraju imati
najmanji mogući nagib. Prolazi moraju imati pod koji smanjuje opasnost od
klizanja životinja i moraju biti građeni tako da smanjuju opasnost od
ozljeđivanja životinja. Mora se izbjeći preveliki razmak ili prag između poda
vozila i rampe ili između rampe i podne površine za istovar zbog kojih bi
životinje morale skakati ili se mogle poskliznuti ili posrnuti.
2. Svi objekti koji se koriste za smještaj životinja na odmorištu moraju:
(a) imati podne prostirke koje opasnost od sklizanja smanjuju na najmanju moguću
mjeru i ne uzrokuju ozljede životinja;
(b) imati krovove i prikladnu postranu zaštitu da bi se životinje zaštitilo od
nepovoljnih vremenskih uvjeta;
(c) imati prikladne objekte za držanje, kontrolu i pregled životinja kada je
potrebno, njihovo hranjenje i pojenje te pohranu hrane za životinje;
(d) imati, s obzirom na kapacitet objekta i vrstu životinja u njima, primjereno
prozračivanje i drenažu;
(e) imati prirodnu ili umjetnu rasvjetu dostatnu da se može obaviti kontrola
svih životinja u svako doba. Ukoliko je potrebno, mora biti dostupno i prikladno
pomoćno osvjetljenje;
(f) imati opremu za vezivanje onih životinja koje moraju biti vezane. Vezivanje
se izvodi na način koji životinjama ne uzrokuje bol ili patnju i dopušta im da
jedu, piju ili legnu bez poteškoća;
(g) imati, s obzirom na vrste na koje se to odnosi, dovoljno prostora da sve
životinje mogu u isto vrijeme ležati i nesmetano se kretati do mjesta pojenja i
hranjenja;
(h) imati dovoljne zalihe stelje. Takav se materijal stavlja u svaki prostor u
skladu s potrebama svake vrste ili kategorije smještenih životinja;
(i) biti izgrađen i održavan na takav način da životinje ne dođu u dodir s bilo
kakvim oštrim ili opasnim predmetima ili oštećenom površinom zbog čega bi moglo
doći do ozljede.
3. Odmorišta moraju imati prikladne objekte za odvojen smještan bolesnih i
ozlijeđenih životinja ili životinja kojima je potrebna pojedinačna skrb.
4. Odmorišta moraju imati prikladne prostore za sve osobe koje se tamo nalaze i
koriste taj prostor.
5. Odmorišta moraju na prikladan način skladištiti i odvoziti otpadni materijal
te smjestiti uginule životinje te ih uklanjati i uništavati u skladu s
Pravilnikom o načinu postupanja s nusproizvodima životinjskog podrijetla koji
nisu za prehranu ljudi (»Narodne novine«, broj 56/06)17.

C. POSTUPANJE

1. Životinje moraju po dolasku biti istovarene bez odgode.
Ukoliko se odlaganje istovara ne može izbjeći, životinjama se moraju osigurati
najbolji mogući uvjeti u odnosu na dobrobit, uzimajući u obzir vremenske uvjete
i razdoblje čekanja.
2. Tijekom istovara i utovara životinje se ne smiju plašiti i uznemirivati ili
se s njima loše postupati i mora se onemogućiti njihovo padanje. Životinje se ne
smiju dizati niti vući za glavu, rogove, uši, noge, rep ili runo, niti s njima
postupati tako da im se uzrokuje nepotrebna bol ili patnja. Kada je to potrebno,
mora ih se voditi pojedinačno.
3. Za kretanje životinja kroz objekte:
(a) moraju se urediti pokretni prolazi tako da se iskoristi njihova sklonost
skupljanju u krdo;
(b) pribor za usmjeravanje životinja mora se koristiti isključivo u tu svrhu.
Korištenje pribora kojim se nanose elektrošokovi mora se izbjegavati koliko je
god to moguće, a u svakom slučaju elektrošokovi se mogu koristiti samo za
odrasla goveda i svinje koje se odbijaju pomaknuti, pod uvjetom da ne traju
dulje od jedne sekunde, s dovoljnim vremenskim razmakom i da životinje pred
sobom imaju prostor u koji se mogu pomaknuti. Takvi se šokovi mogu primjenjivati
samo na mišićima zadnjeg dijela tijela;
(c) životinje se ne smije udarati ni pritiskati na bilo koji posebno osjetljivi
dio tijela. Rep životinja ne smije se gnječiti, savijati ili lomiti i životinje
se ne smije hvatati za oči. Životinje se ne smiju udarati ili tući;
(d) osobe koje se na odmorištima bave životinjama ne smiju imati niti koristiti
vile ili druge naprave sa zašiljenim vrhovima. Štapovi ili druge naprave za
usmjeravanje životinja mogu se primijeniti na tijelu životinje pod uvjetom da ne
uzrokuju povrede ili nepotrebnu patnju.
4. Životinje koje se dopreme nakon što su bile izvrgnute visokim temperaturama
pri vlažnom vremenu moraju na prikladan način biti rashlađene što je prije
moguće.
5. Hranjenje i pojenje životinja mora se provoditi tako da se svakoj životinji
smještenoj na odmorištu osigura, najmanje, dovoljno čiste vode i dovoljno
odgovarajuće hrane da zadovolji svoje tjelesne potrebe tijekom boravka i za
očekivano trajanje putovanja do sljedećeg odmorišta. Odmorišta ne moraju primiti
životinje s posebnim hranidbenim potrebama, poput mlade teladi, koja mora imati
tekuću hranu, osim ako imaju prikladnu opremu i osoblje da zadovolji te potrebe.
6. Kondiciju i stanje životinja mora kontrolirati osoblje na odmorištu po
njihovom dolasku i najmanje jednom svakih dvanaest sati tijekom njihova boravka.
7. Evidencija iz članka 5. točke (g) ovoga Pravilnika mora sadržavati sljedeće
podatke:
(a) datum i vrijeme završetka istovara i početak ponovnog utovara svake
pošiljke;
(b) datum i trajanje pražnjenja iz zdravstvenih razloga kako je određeno Dijelom
A točkom 4. ovoga Dodatka;
(c) broj(eve) svjedodžbe odnosno certifikata za svaku pošiljku;
(d) bilo kakvu potrebnu primjedbu koja se odnosi na zdravlje ili dobrobit
životinja, a naročito:
– pojedinosti i broj životinja koje su uginule kod istovara na odmorištu ili
koje uginu tijekom boravka na odmorištu;
– pojedinosti i broj životinja za koje se utvrdi da su ozbiljno ozlijeđene kod
istovara na odmorištu ili tijekom njihova boravka na odmorištu, ili za koje se
smatra da nisu sposobne za daljnje putovanje;
(e) nazive i adrese prijevoznika i vozača i registarske brojeve vozila.

\_\_\_\_\_\_
1 Pravilnik preuzima odredbe
Uredbe (EZ) br. 1255/97 o kriterijima Zajednice kojima moraju udovoljavati
odmorišta i izmjeni plana puta iz Dodatka Direktive br. 91/628/EEZ
2 Uredba (EZ) br. 1/2005 o zaštiti životinja tijekom prijevoza i s
prijevozom povezanih postupaka, kojom se izmjenjuju Direktive 64/432 EEZ i
93/119 EZ te Uredba (EZ) br. 1255/97
3 Direktiva br. 64/432 EEZ o zdravstvenim uvjetima za stavljanje u
promet goveda i svinja na unutarnje tržište
4 Direktiva br. 90/425 EEZ o veterinarskim i zootehničkim kontrolama
koje se primjenjuju u unutarnjem prometu za žive životinje i proizvode
5 Direktiva br. 91/496 EEZ kojom se utvrđuju načela organizacije
veterinarskih kontrola za životinje koje ulaze u Zajednicu iz trećih zemalja,
kojom se izmjenjuju Direktiva 89/662/EEZ, 90/425/EEZ i 90/675/EEZ
6 Uredba (EZ) br. 1/2005 o zaštiti životinja tijekom prijevoza i s
prijevozom povezanih postupaka, kojom se izmjenjuju Direktive 64/432 EEZ i
93/119 EZ te Uredba (EZ) br. 1255/97
7 Direktiva br. 64/432 EEZ o zdravstvenim uvjetima za stavljanje u
promet goveda i svinja na unutarnje tržište
8 Direktiva (EEZ) br. 91/68 o zdravstvenim uvjetima za stavljanje u
promet ovaca i koza na unutarnje tržište
9, 12 Direktiva br. 90/425 EEZ o veterinarskim i zootehničkim
kontrolama koje se primjenjuju u unutarnjem prometu za žive životinje i
proizvode
10 Direktiva (EEZ) br. 91/68 o zdravstvenim uvjetima za stavljanje u
promet ovaca i koza na unutarnje tržište
11 Odluka (EEZ) br. 93/444 o detaljnim pravilima koja se primjenjuju
u unutarnjem prometu za pojedine žive životinje i proizvode
13 Direktiva br. 93/119 EZ o zaštiti životinja pri klanju ili
usmrćivanju
14, 15 Uredba (EZ) br. 1/2005 o zaštiti životinja tijekom prijevoza i
sa prijevozom povezanih postupaka, kojom se izmjenjuju Direktive 64/432 EEZ i
93/119 EZ te Uredba (EZ) br. 1255/97
16 Uredba (EZ) br. 1/2005 o zaštiti životinja tijekom prijevoza i sa
prijevozom povezanih postupaka, kojom se izmjenjuju Direktive 64/432 EEZ i
93/119 EZ te Uredba (EZ) br. 1255/97
17 Direktiva 90/667/EEZ kojom se utvrđuju veterinarska pravila za
postupanje i preradu životinjskih nusproizvoda, stavljanje na tržište i mjere
zaštite od patogena u hrani za životinje životinjskog podrijetla, kojom se
izmjenjuje Direktiva 90/425 EEZ

Pravilnik, NN 37/2008-1232
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)